## Pravilnik o registru vinograda, obveznim izjavama, pratećim dokumentima i podrumskoj evidenciji

### NN 121/2010 (28.10.2010.), Pravilnik o registru vinograda, obveznim izjavama, pratećim dokumentima i podrumskoj evidenciji

MINISTARSTVO POLJOPRIVREDE, RIBARSTVA I RURALNOG RAZVOJA

3154

Na temelju članka 27. stavka 2. i članka 34. Zakona o uređenju tržišta poljoprivrednih proizvoda (»Narodne novine« br. 149/09) i članka 42. stavka 3. Zakona o vinu (»Narodne novine« br. 96/03) ministar poljoprivrede, ribarstva i ruralnog razvoja donosi

PRAVILNIK

O REGISTRU VINOGRADA, OBVEZNIM IZJAVAMA, PRATEĆIM DOKUMENTIMA I PODRUMSKOJ EVIDENCIJI

I. OPĆE ODREDBE

Članak 1.

Ovim se Pravilnikom utvrđuje uspostava registra vinograda (u daljnjem tekstu: Vinogradarski registar), način vođenja Vinogradarskog registra, postupak upisa i vođenja Vinogradarskog registra, obvezne izjave u sektoru vina, sadržaj pratećih dokumenata za grožđe, proizvode od grožđa i vino te način vođenja podrumske evidencije.

Članak 2.

Definicije

U smislu ovoga Pravilnika pojedini pojmovi imaju sljedeće značenje:

– »vinska godina« je godina proizvodnje koja započinje 1. kolovoza i završava 31. srpnja sljedeće godine;

– »vinograd« je neprekinuta površina poljoprivrednog zemljišta zasađenog vinovom lozom koju obrađuje samo jedno poljoprivredno gospodarstvo. Upis vinograda vrši se u digitalnom grafičkom obliku u ARKOD-u. Kada preko vinograda koji ima jedinstven način obrade i jednako je uređen, prolazi granica vinogradarskog područja, svaki dio takve površine predstavlja samostalan vinograd.

– »prihvatljiva površina vinograda« je površina unutar opsega vanjskih trsova vinograda kojemu se dodaje pojas čija je širina jednaka polovici udaljenosti među redovima;

– »napušteni vinograd« je ukupna površina zemljišta pod vinovom lozom koja se ne obrađuje svake godine radi dobivanja proizvoda koji se stavljaju u promet;

– »proizvođač grožđa« je fizička ili pravna osoba koja proizvodi grožđe;

– »proizvođač« je fizička ili pravna osoba koja ima ili je u svojemu vlasništvu imala grožđe, mošt i/ili mlado vino u vrenju i koja ih prerađuju ili ih u svoje ime daje preraditi u vino;

– »mali proizvođač« je proizvođač koji proizvodi manje od
1 000 litara vina na godinu. U obzir se uzima razina prosječne godišnje proizvodnje tijekom najmanje tri uzastopne vinske godine. Pod malim proizvođačima se ne smatra proizvođač koji kupuje grožđe ili mošt i prerađuje ih u vino.

– »trgovac« je fizička ili pravna osoba koja obavlja izravnu prodaju vina potrošaču, uzimajući pritom u obzir posebne značajke trgovine i distribucije. Pojam ne uključuje osobe koje koriste podrume opremljene za skladištenje i punjenje boca u velikim količinama.

– »prateći trošarinski dokument« je dokument koji je u skladu sa Zakonom o trošarinama;

– »pojednostavljeni prateći trošarinski dokument« je dokument koji je u skladu sa Zakonom o trošarinama;

– »prateći dokument« je dokument koji prati:

– sve pošiljke grožđa, masulja, mošta, komine i/ili vinskog taloga,

– sve pošiljke vina sukladno odredbama ovoga Pravilnika.

– »trgovac koji nema zalihe« je fizička ili pravna osoba koja kupuje ili prodaje proizvode od grožđa i vina, ali koja nema prostorije za skladištenje takvih proizvoda;

– »pošiljka« podrazumijeva jedan ili više proizvoda od grožđa i vina koji se istovremeno šalju od pošiljatelja primatelju u jednom prijevoznom sredstvu poslanih u jednom danu u isto vrijeme, a prati ih jedan prateći dokument;

– »zatvarač« podrazumijeva zatvarač za spremnike nominalnoga kapaciteta od najviše pet litara ili manje;

– »serija ili lot« podrazumijeva grupu jedinica proizvoda koji je proizveden ili pakiran u gotovo jednakim uvjetima. Seriju određuje proizvođač, ili punitelj.

– »punjenje« podrazumijeva svako punjenje proizvoda u spremnike kapaciteta do 60 litara;

– »punitelj« je fizička ili pravna osoba koja puni spremnike ili koja ih daje puniti u svoje ime.

II. VINOGRADARSKI REGISTAR

Članak 3.

(1) Vinogradarski registar je dio Upisnika poljoprivrednih gospodarstava.

(2) Vinogradarski registar obuhvaća:

– podatke o proizvođaču;

– podatke o vinogradu;

– podatke o proizvodnji;

– izjave o berbi;

– izjave o proizvodnji;

– izjave o zalihama.

(3) Vinogradarski registar vodi i za njega je odgovorna Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija). Upis u Vinogradarski registar provodi se u regionalnim uredima Agencije.

Članak 4.

Podaci koji se upisuju u Vinogradarski registar

(1) Za uspostavljanje i vođenje Vinogradarskog registra upisuju se sljedeći podaci:

a. za svakog proizvođača grožđa koji posjeduje površinu zasađenu vinovom lozom od najmanje 0,1 hektar ili ima obavezu podnositi izjave iz članaka 9., 10. i 11. ovog Pravilnika podatke o:

– njegovom identitetu,

– lokaciji na kojoj se nalazi vinograd,

– površini vinograda,

– karakteristikama vinove loze zasađenim u vinogradu,

– potporama;

b. površine pod vinogradima koje nisu uključene u stavak 1. točku a. ovoga članka;

c. za svaku fizičku ili pravnu osobu koja podnosi izjavu o proizvodnji sukladno članku 10. ovog Pravilnika podatke o:

– njenom identitetu,

– obveznim izjavama sukladno člancima 9., 10., 11. ovoga Pravilnika.

(2) Podaci koji se odnose na karakteristke svakog vinograda prikazuju se odvojeno u podacima o proizvođaču i vinogradu. U slučaju kada je moguće zbog istovjetnosti vinograda, podaci se mogu odnositi na niz susjednih vinograda ili dijela susjednih vinograda, pod uvjetom da se svaki vinograd može identificirati.

(3) Živice, prokopi i zidovi ulaze u prihvatljivu površinu vinograda ukoliko se nalaze u područjima u kojima su tradicionalno dio dobre poljoprivredne prakse uzgoja ili uporabe, pod uvjetom da ne prelaze ukupnu širinu od 2 metra.

(4) Kod terasa u prihvatljivu površinu vinograda ulazi površina terasa ukoliko je razmak između najbližih redova dviju susjednih terasa manji od udaljenosti između redova pojedine terase. Nezasađene površine unutar vinograda isključuju se iz prihvatljive površine vinograda ukoliko im je površina veća od 100 m2.

(5) Izdvojena stabla drugih kultura ulaze u prihvatljivu površinu vinograda pod uvjetom da njihova gustoća ne prelazi 40 stabala po hektaru, da se za njih ne dobivaju sredstva potpore i da se proizvodnja u takvim vinogradima odvija kao u vinogradima bez stabala.

(6) Izdvojenim trsovima koji se nalaze izvan vinograda dodjeljuje se prihvatljiva površina od 5 m2 ukoliko se nalaze u područjima u kojima su tradicionalno dio dobre poljoprivredne prakse uzgoja ili uporabe.

(7) Prihvatljiva površina izdvojenih redova vinograda računa se tako da se njihova dužina u metrima pomnoži s 1,5 m.

(8) U slučaju mješovitih trajnih nasada prihvatljiva površina vinograda dobije se oduzimanjem površine kultura koje nisu vinova loza od površine vinograda. Prilikom izračuna površine ostalih kultura u obzir se uzima stvarno zasađena površina i opseg krošnje, ako se radi o drvenastim kulturama.

(9) U slučaju matičnih nasada i kolekcijskih nasada u površinu vinograda ulazi propisana zaštitna površina definirana propisima o proizvodnji sadnog materijala.

(10) Vinogradarski registar mora sadržavati sve podatke navedene u Prilogu I. ovoga Pravilnika.

Članak 5.

Čuvanje i ažuriranje podataka

(1) Agencija čuva podatke u Vinogradarskom registru najmanje pet vinskih godina nakon vinske godine na koju se podaci odnose.

(2) Agencija redovito ažurira Vinogradarski registar.

Članak 6.

Provjera podataka

Agencija svakih pet godina provjerava, za svakog proizvođača grožđa i svaku fizičku ili pravnu osobu koja mora podnijeti izjavu o proizvodnji iz članka 10. ovoga Pravilnika, odgovara li strukturno stanje prikazano u podacima o proizvođaču, podacima o vinogradu i podacima o proizvodnji stvarnom stanju. Na temelju te provjere Vinogradarski registar se ažurira.

Članak 7.

Postupak upisa u Vinogradarski registar

(1) U Vinogradarski registar upisuje se svaka fizička ili pravna osoba koja:

– koristi vinograd;

– proizvodi grožđe;

– proizvodi mošt i/ili vino;

– obavlja djelatnost punjenja.

(2) Upis u Vinogradarski registar obavlja se:

– po službenoj dužnosti;

– po prijavi proizvođača za upis/promjenu.

(3) Obrazac zahtjeva za upis i promjene u Vinogradarskom registru nalazi se u Prilogu VII. ovoga Pravilnika.

(4) Agencija obavlja neposredan unos podataka u jedinstveni računalni program.

(5) Upisom u Vinogradarski registar proizvođaču se izdaje izvod iz Vinogradarskog registra koji je ujedno i potvrda o upisu u Vinogradarski registar i sadrži podatke iz Priloga I. ovoga Pravilnika.

(6) Proizvođač mora Agenciji prijaviti sve promjene podataka iz Priloga I. ovoga Pravilnika u roku od 30 dana od dana njihovog nastanka.

(7) Ako Agencija ustanovi da nisu prijavljene nastale promjene ili da upisani podaci ne odgovaraju stvarnom stanju zatražit će od nadležne vinarske inspekcije provjeru podataka na terenu.

Članak 8.

Postupak brisanja iz Vinogradarskog registra

Agencija će brisati proizvođača iz Vinogradarskog registra ako prestane ispunjavati uvjete iz članka 7. stavka 1. ovoga Pravilnika i o tome ga pismeno obavijestiti.

III. OBVEZNE IZJAVE

Članak 9.

Izjava o berbi

(1) Proizvođači grožđa svake godine Agenciji podnose izjavu o berbi na obrascu iz Priloga II. ovoga Pravilnika.

(2) Izjave o berbi ne trebaju podnositi:

a. proizvođači grožđa čija je ukupna proizvodnja grožđa namijenjena za potrošnju u svježem stanju ili za sušenje ili za direktnu proizvodnju soka od grožđa,

b. proizvođači grožđa čija gospodarstva imaju manje od 0,1 ha vinograda pri čemu nijedan dio uroda nije bio i neće biti stavljen na tržište u bilo kojemu obliku,

c. proizvođači grožđa koji imaju manje od 0,1 ha vinograda i koji svoju ukupnu berbu isporučuju vinariji ili udruzi kojoj pripadaju.

(3) Ukoliko proizvođači grožđa iz stavka 2. (c) isporučuju grožđe u vinariju ili udrugu moraju vinariji dostaviti sljedeće podatke:

a. ime, prezime i adresu proizvođača,

b. količinu isporučenoga grožđa,

c. presliku izvoda iz Vinogradarskog registra.

(4) Proizvođači grožđa koji sami prerađuju cjelokupan urod grožđa u vino ili cjelokupan urod grožđa daju preraditi u svoje ime ili oni koji cjelokupan urod grožđa isporučuju kao grožđe ili mošt vinariji ili udruzi ne moraju podnositi izjavu o berbi.

Članak 10.

Izjava o proizvodnji

(1) Svaka fizička ili pravna osoba koja proizvodi vino i/ili mošt, podnosi izjavu o proizvodnji za tekuću godinu Agenciji sukladno obrascu u Prilogu III. ovoga Pravilnika.

(2) Proizvođači grožđa iz članka 9. stavka 2. ovoga Pravilnika i proizvođači koji u svojim prostorijama proizvedu manje od 1 000 litara vina, od kupljenog grožđa i/ili mošta, koje nije niti neće biti stavljeno u promet u bilo kojem obliku, ne moraju podnositi izjavu o proizvodnji.

(3) Proizvođači grožđa koji isporučuju dio svoje proizvodnje vinariji, ali zadržavaju pravo proizvodnje manje od 1 000 litara vina za osobnu potrošnju, ne moraju podnositi izjavu o proizvodnji.

Članak 11.

Izjava o zalihama

Svaka fizička ili pravna osoba koja proizvodi vino i/ili mošt, svake godine prijavljuju zalihe mošta, koncentriranog mošta, rektificiranog koncentriranog mošta i vina koje posjeduju 31. srpnja. Izjava o zalihama podnosi se na obrascu iz Priloga IV. ovoga Pravilnika. Vino proizvedeno od grožđa ubranog tijekom iste kalendarske godine ne uključuje se u izjavu o zalihama.

Članak 12.

Rokovi za podnošenje izjava

(1) Izjava o berbi i izjava o proizvodnji iz članaka 9. i 10. ovoga Pravilnika podnose se najkasnije do 15. siječnja.

(2) Izjava o zalihama iz članka 11. ovoga Pravilnika podnosi se za postojeće količine proizvoda na dan 31. srpnja najkasnije do 10. rujna.

IV. DOKUMENTI KOJI PRATE U PROMETU POŠILJKE GROŽĐA, PROIZVODA OD GROŽĐA I VINA

Članak 13.

Sve fizičke ili pravne osobe, uključujući trgovce koji ne drže zalihe, koje imaju prebivalište ili sjedište ili mjesto poslovanja unutar Republike Hrvatske i koje prevoze grožđe, proizvode od grožđa i vina ili ih daju prevoziti moraju imati dokument koji prati svaku pošiljku (u daljnjemu tekstu: dokument u prijevozu).

Članak 14.

Kao dokument u prijevozu priznaje se:

a. prateći trošarinski dokument (u daljnjem tekstu: PTD),

b. pojednostavljeni prateći trošarinski dokument (u daljnjem tekstu: PPTD),

c. prateći dokument (u daljnjem tekstu: PD)

sukladno članku 2. ovoga Pravilnika.

Članak 15.

PD iz članka 14. točke (c) ovoga Pravilnika moraju imati uz svaku pošiljku:

– sve fizičke ili pravne osobe koje prevoze ili u svoje ime daju prevoziti grožđe, masulj, mošt, kominu i/ili vinski talog;

– mali proizvođači koji prevoze ili u svoje ime daju prevoziti vino;

– punitelji i trgovci koji prevoze ili u svoje ime daju prevoziti vino.

Članak 16.

Sve fizičke ili pravne osobe osim onih navedenih u članku 15. ovoga Pravilnika, a koje prevoze ili u svoje ime daju prevoziti vino moraju imati dokument u prijevozu sukladno Zakonu o trošarinama.

Članak 17.

Izuzeća

(1) Iznimno od članka 15. ovoga Pravilnika PD nije potreban:

a. za proizvode od grožđa i vina u spremnicima nominalnog obujma većeg od 60 litara, kod pošiljaka:

– svježeg ili prešanog grožđa ili mošta koje proizvođači grožđa prevoze sami iz svojih vinograda ili drugih objekata koji im pripadaju do objekata za proizvodnju vina, a kada ukupna cestovna udaljenost ne premašuje 40 km i kada je taj prijevoz:

– do vlastitog objekta za proizvodnju u slučaju individualnih proizvođača

– do vinarija u slučaju da su proizvođači grožđa kooperanti te vinarije;

– svježeg ili prešanog grožđa koje iz vinograda proizvođači prevoze sami ili ga u njihovo ime prevoze treće osobe iz vlastitog vinograda:

– kad je taj prijevoz do objekta za proizvodnju vina primatelja u istoj vinogradarskoj zoni i kad ukupna cestovna udaljenost ne premašuje 40 km;

– vinskog octa;

– komine i vinskog taloga u destileriju kad je proizvod popraćen otpremnicom.

b. za proizvode u spremnicima nominalnog obujma do 60 litara, kod pošiljaka:

– proizvoda u označenim spremnicima nominalnoga obujma pet litara ili manje opremljenim zatvaračem za jednokratnu uporabu, a kad ukupna količina proizvoda ne premašuje;

– pet litara za koncentrirani mošt rektificirani ili nerektificirani

– 100 litara za sve druge proizvode;

– vina ili soka od grožđa namijenjenoga diplomatskim predstavništvima, konzulatima i sličnim ustanovama u okviru količina koje su im odobrene;

– vina ili soka od grožđa;

– sadržanoga u privatnim domaćinstvima koje nije namijenjeno prodaji

– brodovima, zrakoplovima i vlakovima za tamošnju uporabu;

– djelomično fermentiranoga vina i mošta koje prevoze pojedinci i koje je namijenjeno osobnoj potrošnji primatelja ili članova njegove obitelji, osim pošiljaka navedenih pod točkom (a) stavka 1. ovoga članka kad količina koja se prevozi ne premašuje 30 litara;

– svakoga proizvoda namijenjenoga znanstvenim ili tehničkim pokusima, kad količina koja se prevozi ne premašuje 100 litara;

– komercijalnih uzoraka;

– uzoraka za službene potrebe.

(2) U slučaju izuzeća od obveze posjedovanja pratećih dokumenta iz stavka 1. točke b. alineje od 1. do 5. ovoga članka, pošiljatelji moraju u svakome trenutku moći dokazati točnost svih stavaka propisanih za podrumske evidencije predviđene u Poglavlju V. ovoga Pravilnika.

Članak 18.

Za izdavanje obrazaca PD nadležna je Agencija odnosno regionalni uredi Agencije.

Članak 19.

Sastavljanje pratećeg dokumenta

(1) Obrazac PD sastoji se od tri primjerka.

(2) Obrazac PD nalazi se u Prilogu VI. ovoga Pravilnika.

(3) Svi obrasci PD numerirani su referentnim brojem.

(4) Referentne brojeve izdaje regionalni ured Agencije po neprekinutom rastućem nizu. Referentni broj mora biti ranije otisnut na obrascu PD. Regionalni uredi Agencije dužni su voditi evidencije izdanih referentnih brojeva.

(5) PD vrijedi samo za jednu pošiljku.

(6) Sadržaj PD isti je neovisno o tomu jesu li dokumenti sastavljeni elektronski ili na papiru.

(7) Pogrešno ispunjene obrasce PD proizvođač je dužan dostaviti Agenciji do kraja vinske godine u kojoj su izdani.

(8) Sadržaj i postupak ispunjavanja pratećih dokumenata propisan je u Prilogu V. ovoga Pravilnika.

Članak 20.

Kretanje pratećeg dokumenta

(1) PD ispunjava pošiljatelj u sva tri primjerka.

(2) Treći primjerak PD pošiljatelj zadržava za sebe.

(3) Prvi i drugi primjerak PD prate pošiljku do primatelja. Primatelj potpisom na PD potvrđuje primitak pošiljke.

(4) Drugi primjerak zadržava primatelj, a prvi primjerak PD dostavlja nadležnom vinarskom inspektoru u roku od 7 dana od dana primitka pošiljke.

(5) Za točnost podataka PD odgovoran je pošiljatelj pošiljke.

Članak 21.

(1) Iznimno od članka 20. ovoga Pravilnika za grožđe prodano na dozvoljenim prodajnim mjestima kao primatelj navodi se ime tržnice. Prvi i drugi primjerak PD potpisuje i ovjerava nadležna osoba tržnice, prvi primjerak PD pošiljatelj dostavlja vinarskoj inspekciji, a drugi primjerak PD daje kupcu.

(2) U slučaju da je grožđe i vino kupljeno za vlastite potrebe, PD kod proizvođača potpisuje kupac a vinarskoj inspekciji dostavlja pošiljatelj.

Članak 22.

Uvoz

(1) Prilikom uvoza grožđa, proizvoda od grožđa i vina iz država članica EU priznaju se dokumenti u prijevozu države članice iz koje se proizvod uvozi.

(2) Prilikom uvoza grožđa, masulja, mošta, komine i/ili vinskog taloga iz trećih zemalja uvoznik mora uz svaku pošiljku imati PD sukladno ovom Pravilniku.

Članak 23.

Kretanje pratećeg dokumenta prilikom uvoza iz trećih zemalja

(1) PD iz članka 22. stavka 2. ovoga Pravilnika ispunjava uvoznik u sva tri primjerka, a potvrđuje ulazna carinska ispostava na temelju jedinstvene carinske deklaracije – JCD.

(2) Treći primjerak PD zadržava uvoznik, a drugi primjerak PD zadržava ulazna carinska ispostava. Prvi primjerak PD nadležna carinska ispostava dostavlja nadležnom vinarskom inspektoru za područje na koje se proizvod dostavlja.

Članak 24.

Certifikat za zaštićenu oznaku izvornosti ili zaštićenu oznaku zemljopisnog podrijetla

(1) Dokumenti u prijevozu vrijede kao dokaz o zaštićenoj oznaci izvornosti ili zaštićenoj oznaci zemljopisnog podrijetla za vino uvezeno iz zemalja članica EU ako:

a. ih valjano popune pošiljatelji koji su sami proizveli vino koje se prevozi i koji ne nabavljaju niti ne prodaju proizvode od vina, dobivene od grožđa ubranog na vinogradarskim površinama osim onih čije ime upotrebljavaju za označivanje vina dobivenog iz svoje vlastite proizvodnje,

b. ih valjano popune pošiljatelji koji nisu navedeni pod točkom (a), pod uvjetom da točnost podataka na PD potvrdi nadležno tijelo na temelju informacija sadržanih u dokumentima koji su pratili prethodne pošiljke proizvoda o kojima je riječ,

c. su valjano popunjeni pod uvjetom da:

– je PD popunjen u skladu s uzorkom propisanim u Prilogu VII ovoga Pravilnika ili u skladu s propisanim uzorkom za PTD ili PPTD.

– je za vina sa zaštićenom oznakom izvornosti na odgovarajućem mjestu na pratećem dokumentu navedeno sljedeće: »Ovaj dokument potvrđuje zaštićenu oznaku izvornosti vina koja su u njemu navedena« i za vina sa zaštićenom oznakom zemljopisnog podrijetla: »Ovaj dokument potvrđuje zaštićenu oznaku zemljopisnog podrijetla vina koja su u njemu navedena«.

– su navodi na PD potvrđeni od strane nadležnog tijela države članice pečatom i datumom i potpisom odgovorne osobe,

– je dodijeljen referentni broj pratećega dokumenta od strane nadležnog tijela

– se za otpremu iz države članice koja nije države članica proizvodnje, navodi referentni broj, datum popunjavanja, ime i adresu nadležnoga tijela navedenog na dokumentima koji su pratili pošiljku proizvoda prije ponovnoga slanja proizvoda i u kojima je potvrđena zaštićena oznaka izvornosti ili zaštićena oznaka zemljopisnog podrijetla.

Članak 25.

Odbijanje od strane primatelja

(1) Kad primatelj odbije cjelokupan proizvod ili dio proizvoda koji se prevozi uz PD, na unutrašnjoj strani dokumenta upisuje »odbio primatelj«, zajedno s datumom i potpisom primatelja te, kad je to potrebno, oznakom odbijene količine u litrama ili kilogramima.

(2) Za odbijeni proizvod se popunjava novi PD koji pri ponovnoj otpremi prati proizvod.

(3) Na kretanje PD u slučaju odbijanja od strane primatelja primjenjuju se odredbe članka 21. ovoga Pravilnika.

Članak 26.

Nezakoniti prijevoz

(1) Kada se utvrdi da pošiljku u prijevozu prati PD na kojem navodi ne odgovaraju stvarnom stanju pošiljke ili se prijevoz pošiljke obavlja bez PD, nadležni vinarski inspektor usmenim rješenjem zabranit će daljnji prijevoz dok se uočene nepravilnosti ne otklone.

(2) Vinarski inspektor zbog propusta navedenih u stavku 1. ovoga članka može usmenim rješenjem narediti povrat pošiljke pošiljatelju te će o tome obavijestiti nadležnog vinarskog inspektora na području pošiljatelja.

Članak 27.

Nepredviđeni događaji

(1) Ako se tijekom prijevoza pošiljka mora razdijeliti ili se pošiljka u cijelosti ili djelomično izgubi ili uništi zbog više sile ili nepredviđenog događaja, proizvođač je dužan u roku 12 sati o tome obavijestiti nadležnog vinarskog inspektora za područje na kojem se incident dogodio. Nadležni vinarski inspektor dužan je u roku 24 sata od primanja obavijesti o utvrđenim činjenicama sastaviti zapisnik koji prati pošiljku u daljnjem prijevozu.

(2) Bez prisutnosti vinarskog inspektora ne može se izvršiti pretovar pošiljke.

Članak 28.

Nadzor

(1) Vinarska inspekcija nadležna je za provedbu inspekcijskog nadzora nad prijevozom proizvoda i dokumentom u prijevozu sukladno ovom Pravilniku.

(2) Vinarska inspekcija izrađuje godišnje izvješće o provedenom inspekcijskom nadzoru nad prijevozom proizvoda i dokumentu u prijevozu.

V. PODRUMSKA EVIDENCIJA

Članak 29.

(1) Fizičke ili pravne osobe koje drže proizvode od grožđa i vina u bilo kakve poslovne ili komercijalne svrhe moraju za te proizvode voditi podrumsku evidenciju ulaza i izlaza proizvoda.

(2) Osobe iz stavka 1. ovoga članka koje moraju voditi podrumsku evidenciju bilježe količine svake serije proizvoda te sve postupke navedene u članku 34. stavku 1. ovoga Pravilnika koji se provode u njihovim prostorijama. Navedene osobe moraju imati i dokument koji je pratio pošiljku ili bilo koji drugi komercijalni dokument, za svaki unos ulaznih i izlaznih količina proizvoda.

Članak 30.

Izuzeće

Podrumska evidencija ne mora se voditi za vinski ocat.

Članak 31.

Sastav

(1) Podrumska evidencija se vodi u pisanom obliku, i to:

a. elektronski;

b. ili na fiksnim uzastopno brojevima označenim listovima.

(2) Iznimno od stavka 1. ovoga članka trgovci koji ne provode nijedan od postupaka iz članka 34. stavka 1. ovoga Pravilnika mogu umjesto podrumske evidencije imati zbirku pratećih dokumenata.

(3) Podrumska evidencija se vodi odvojeno za svaki objekt u kojemu se drže proizvodi od grožđa i vino.

Članak 32.

Proizvodi koji se unose u podrumske evidencije

(1) Proizvodi koji se unose u podrumsku evidenciju vode se odvojeno i to:

a. za svaku kategoriju navedenu u Prilogu V. Pravilnika o kategorijama proizvoda od grožđa i vina, enološkim postupcima i ograničenjima,

b. za svako vino sa zaštićenom oznakom izvornosti i za proizvode namijenjene preradi u takvo vino.

Članak 33.

Podaci koji se upisuju u podrumske evidencije

(1) Za svaki ulaz i izlaz proizvoda podrumska evidencija sadržava sljedeće obavezne podatke:

a. datum postupka,

b. stvarnu količinu koja je ušla ili izašla izražena u kilogramima ili litrama,

c. proizvod o kojemu je riječ,

d. upućivanje na dokument koji prati ili je pratio pošiljku o kojoj je riječ.

(2) Za vina iz stavka 1. do 9., stavaka 15. i 16. Priloga V. Pravilnika o kategorijama proizvoda od grožđa i vina, enološkim postupcima i ograničenjima, upis u podrumsku evidenciju koju vode subjekti koji posluju s vinom može sadržavati i neobavezne podatke sukladno posebnim propisima vezanim za označavanje proizvoda.

(3) Spremnici za skladištenje proizvoda iz stavka 2. ovoga članka i njihov nominalni obujam upisuju se u podrumsku evidenciju.

(4) Za spremnike od 600 litara ili manje, koji su napunjeni istim proizvodom i uskladišteni u istoj seriji, može se označiti serija kao cjelina, a ne pojedinačni spremnici, s tim serije moraju biti međusobno jasno odvojene.

Članak 34.

Postupci koji se navode u podrumskim evidencijama

(1) U podrumske evidencije se upisuju sljedeći postupci:

a. povećanje alkoholne jakosti,

b. dokiseljavanje,

c. otkiseljavanje,

d. doslađivanje,

e. miješanje i/ili kupažiranje,

f. punjenje u boce,

g. destilacija,

h. proizvodnja svih kategorija pjenušavog vina, biser vina i gaziranog vina,

i. proizvodnja likerskoga vina,

j. proizvodnja koncentriranog mošta, rektificiranog ili nerektificiranog,

k. obrada ugljenom za enološku upotrebu,

l. tretiranje kalij – ferocijanidom,

m. pojačavanje vina za destilaciju,

n. ostali postupci koji uključuju dodavanje alkohola,

o. prerada u proizvod bilo koje kategorije, ponajprije u aromatizirano vino,

p. elektrodijaliza ili tretiranje ionskim izmjenjivačima zbog stabilizacije tartarata,

q. dodavanje dimetil-dikarbonata (DMDC) vinu,

r. upotreba hrastovog »čipsa« u proizvodnji vina,

s. djelomično dealkoholiziranje vina,

t. bistrenje s jestivom želatinom, biljnim proteinima pšenice ili graška, ribljim mjehurom, kazeinom i kalij-kazeinatom,

u. dodavanje lizozima,

v. eksperimentalna primjena novih enoloških postupaka,

w. dodavanje sumpor-dioksida, kalij-bisulfita ili kalij-metabisulfita.

(2) Za svaki postupak naveden u stavku 1. ovoga članka, osim kada je riječ o pjenušavim i likerskim vinima, u podrumskoj evidenciji moraju biti navedeni ovi podaci:

a. vrsta postupka i datum provedbe postupka,

b. količina upotrijebljenog proizvoda,

c. količina proizvoda dobivena postupkom, uključujući alkohol proizveden djelomičnom dealkoholizacijom vina,

d. količina proizvoda upotrijebljenog za povećanje alkoholne jakosti, dokiseljavanje i otkiseljavanje, doslađivanje i pojačavanje za destilaciju,

e. opis proizvoda prije i poslije postupka,

f. oznake na spremnicima u kojima su bili proizvodi upisani u podrumsku evidenciju prije postupka i u kojima su nakon postupka,

g. u slučaju punjenja u boce, broj napunjenih boca i njihov sadržaj,

h. ime i adresa punitelja pri punjenju boca po ugovoru.

(3) Kad se kategorija proizvoda promijeni bez primjene postupaka iz stavka 1. ovoga članka pri fermentaciji mošta, količina i vrsta proizvoda dobivenog nakon promjene bilježe se u podrumsku evidenciju.

Članak 35.

Podrumske evidencije pjenušavih i likerskih vina

(1) Za proizvodnju pjenušavoga vina, podrumska evidencija sadrži za svaku pripremljenu kupažu (cuvée):

a. datum pripreme,

b. datum punjenja u boce za sve kategorije kvalitetnih pjenušavih vina,

c. volumen i opis kupaže (cuvéea), kao i stvarnu i potencijalnu alkoholnu jakost svakog sastojka kupaže (cuvéea),

d. količinu tiražnog likera,

e. količinu ekspedicionog likera,

f. broj napunjenih boca uz navođenje vrste pjenušavog vina prema sadržaju preostaloga šećera, ako je taj podatak na etiketi.

(2) Za proizvodnju likerskog vina za svaku seriju treba upisati sljedeće podatke:

a. datum dodavanja bilo kojega proizvoda navedenog u točki 3. podtočkama (e) i (f) Priloga V. Pravilnika o kategorijama proizvoda od grožđa i vina, enološkim postupcima i ograničenjima.

b. vrstu i volumen dodanog proizvoda.

Članak 36.

Pojedinačna podrumska evidencija ili računi

(1) Vlasnik podrumske evidencije mora voditi pojedinačne evidencije ili račune ulaznih i izlaznih količina sljedećih proizvoda koje drži za bilo koje svrhe, uključujući one koji su namijenjeni upotrebi u vlastitim prostorijama:

a. saharoze,

b. koncentriranog mošta,

c. rektificiranog koncentriranog mošta,

d. proizvoda koji se upotrebljavaju za dokiseljavanje,

e. proizvoda koji se upotrebljavaju za otkiseljavanje,

f. jakih alkoholnih pića dobivenih destilacijom vina.

(2) Pojedinačna podrumska evidencija ili račun iz stavka 1. ovoga članka iskazuju se odvojeno za svaki proizvod:

a. pri ulazu:

– ime ili naziv poduzeća i adresu dobavljača,

– količinu proizvoda,

– datum ulaza proizvoda;

b. pri izlazu:

– količinu proizvoda,

– datum korištenja ili izlaza proizvoda,

– kad je to moguće, ime ili naziv poduzeća i adresu primatelja.

Članak 37.

Dozvoljena odstupanja i gubici

(1) U prijevozu proizvoda od grožđa i vina u rinfuzi (rasutom stanju) dozvoljena su sljedeća odstupanja od podataka navedenih na pratećem dokumentu:

– za ukupnu ili stvarnu alkoholnu jakost odstupanje od ± 0,2 % vol.;

– za gustoću odstupanje od ± 0,0006;

– za sadržaj šećera odstupanje od ± 3 %;

– 1,5 % od ukupne neto-količine.

(2) U proizvodnji proizvoda od grožđa i vina priznaju se sljedeći gubici (manjkovi):

– međuproizvodi u procesu proizvodnje – do 1,7 %;

– pjenušava vina u boci – do 17,5 %;

– gotovi proizvodi u rinfuzi – do 10 %;

– gotovi proizvodi u boci – do 12,5 %;

– dokumentirani skladišni i transportni gubici – do 0,5 %.

(3) Gubici veći od navedenih prouzročeni incidentima priznaju se samo ako su evidentirani zapisnikom nadležnog vinarskog inspektora.

Članak 38.

Rokovi za upise u podrumske evidenciju

(1) Upisi u pojedinačnu podrumsku evidenciju ili račune:

a. iz članaka 32., 33. i 37. za ulazne količine obavlja se najkasnije prvog radnog dana nakon primitka, a za izlazne količine najkasnije trećega radnog dana nakon otpreme;

b. iz članka 34. obavlja se najkasnije prvog radnog dana nakon postupka, a u slučaju pojačavanja, isti dan;

c. iz članka 36. obavlja se za ulazne i izlazne količine najkasnije prvog radnog dana nakon primitka ili otpreme, a u slučaju korištenja, na dan upotrebe.

Članak 39.

Godišnja bilanca podrumske evidencije

Jednom godišnje, na dan 31. srpnja, moraju se zaključiti evidencije ulaznih i izlaznih količina (godišnja bilanca stanja). Inventura zaliha mora se sastaviti u okviru godišnje bilance stanja. Postojeće se zalihe moraju se upisati u podrumsku evidenciju kao ulaz na dan nakon godišnje bilance. Ako godišnja bilanca pokazuje razlike između teoretskih zaliha i stvarnih zaliha, to se mora iskazati u zaključenim knjigama.

Članak 40.

Vođenje pratećih dokumenata i podrumskih evidencija

(1) Prateći dokumenti i potrebne kopije moraju se čuvati najmanje pet godina od kraja kalendarske godine tijekom koje su ispunjeni.

(2) Podrumske evidencije i dokumenti koji se odnose na postupke koji su u njima upisani moraju se čuvati najmanje pet godina nakon što se zatvore pojedinačne podrumske evidencije na koje se one odnose.

VI. PRIJELAZNE I ZAVRŠNE ODREDBE

Članak 41.

Prilozi I., II., III., IV., V., VI. i VII. tiskani su uz ovaj Pravilnik i njegov su sastavni dio.

Članak 42.

(1) Danom stupanja na snagu ovoga Pravilnika prestaje važiti Pravilnik o vinogradima i vinogradarskom katastru (»Narodne novine« br. 102/01).

(2) Stupanjem na snagu odredbi članaka 9., 10., 11. i 12., ovoga Pravilnika prestaju važiti odredbe članka 31., 126., 127., 128., i 129. Pravilnika o vinu (»Narodne novine« br. 96/96, 7/97, 117/97, 57/00).

Članak 43.

(1) Svi proizvođači grožđa i vina koji nisu upisani u Upisnik poljoprivrednih gospodarstava dužni su se upisati u isti najkasnije do 31. srpnja 2011. godine.

(2) Dana 31. srpnja 2011. godine prestaje važiti Upisnik proizvođača grožđa, vina i voćnih vina.

(3) Podaci o proizvođačima upisanim u Upisnik proizvođača grožđa, vina i voćnih vina prenijet će se do 31. prosinca 2010. godine u Vinogradarski registar.

(4) Provedbom stavka 3. ovoga članka proizvođači iz Upisnika proizvođača grožđa, vina i voćnih vina smatraju se upisanima u Vinogradarski registar.

(5) Proizvođači koji nisu bili upisani u Upisnik proizvođača grožđa, vina i voćnih vina do 31. prosinca 2010. godine upisuju se od 1. siječnja 2011. godine u Vinogradarski registar u Agenciji.

Članak 44.

(1) Ovaj Pravilnik stupa na snagu osmog dana od dana objave u »Narodnim novinama«.

(2) Iznimno od stavka 1. ovoga članka, odredbe članaka 9., 10., 11. i 12., te članaka 29. do 39. ovoga Pravilnika stupaju na snagu 31. srpnja 2011. godine, a odredbe članaka 13. do 28. ovoga Pravilnika stupaju na snagu danom ulaska Republike Hrvatske u Europsku uniju.

Klasa: 011-02/10-01/114

Urbroj: 525-02-3-0033/10-23

Zagreb, 19. listopada 2010.

Ministar
Petar Čobanković, v. r.

[PRILOG I. – PRILOG VII.](dodatni/410938.pdf)

Pravilnik, NN 121/2010-3154